Dié Cheetahs hoort mos in die Pro14! | Maroela Media
Billy Burns, losskakel van Ulster, word deur Tiaan Meyer vasgevat met William Small-Smith wat ook by is om te keer. (Facebook Ulster Rugby)
Hulle het egter steeds nie hul eerste oorwinning behaal nie en hul teenstanders Ulster is ná vier wedstryde nog onoorwonne nadat dié twee spanne met opwindende rugby in die Vrystaatstadion met 39-elk gelykop gespeel het.
Die Cheetahs het drie punte in die wedstryd verdien waar albei spanne vyf drieë gedruk het, maar is steeds onderaan afdeling A se punteleer.
Maar dit was só naby vir die Cheetahs. Tog was dit moontlik die deurbraak vir die Vrystaatse span wat geen kans gegun is om teen die gedugte Noord-Iere te wen nie.
Trouens, dit was baie amper of Tian Meyer-hulle het met die louere weggeloop. Ulster se gelykmakende sewe punte het eers ná die eindtoeter gekom.
In die wipplank-stryd het Ulster sewe minute voor die einde die voortou ná 'n strafdrie geneem en het dit neusie verby vir die Cheetahs gelyk. Maar toe gee Malcolm Jaer ná omkeerbesit en effe los spel 'n volmaakte kort skoppie wat in die hande van Rabz Maxwane spring en is die blits onder die pale oor.
'n Yslike strafdoel twee minute later deur Louis Fouché het die Cheetahs se voorsprong na sewe punte gerek totdat Henry Speight, ná goeie druk deur Ulster, gaan druk en Billy Burns verdoel het om die Cheetahs van 'n eerste oorwinning te weerhou.
Die Cheetahs het die bal die meeste gedra, die Noord-Ierse span gedwing om heelwat meer keerwerk te doen en mekaar op die aanval begin vind.
Ox Nche, Joseph Dweba en Aranos Coetzee was baas in die skrums, en in die vaste los het veral Gerhard Olivier die Noord-Iere besig gehou.
Daar was Vrydagaand goeie aansluiting tussen die spelers, hoewel die Vrystaters se hanteerwerk nog plek-plek nie op peil was nie. As die skaafwerk egter vorentoe soos die afgelope twee weke vorder, is hier 'n span aan die kom wat nie ligtelik opgeneem moet word nie.
Die rustydtelling was 17-14 in die Cheetahs se guns, en anders as verlede week het hulle in die tweede helfte hierop voortgebou.
♦ Hulle het egter die uitdaging om aanstaande Vrydagaand in Cardiff met die Blues kragte te meet en die daaropvolgende Vrydagaand op Murrayfield se buiteveld teen Edinburgh te speel.
Cardiff sal nie 'n maklike teenstander wees nie. Hulle het, ook Vrydagaand, tuis hulle eerste oorwinning ná drie neerlae behaal en Johann van Graan se sterk Munster-span goed met 37-13 geklop, wat 'n bonuspunt ingesluit het.
Cheetahs (17) 39: Drieë: Gerhard Olivier, William Small-Smith, Joseph Dweba, Jacques du Toit, Rabz Maxwane. Doelskoppe: Tian Schoeman (2), Louis Fouché. Strafdoele: Schoeman, Louis Fouché.
Ulster (14) 39: Drieë: Dave Shanahan (2), Jonny Stewart. Strafdrie, Henry Speight. Doelskoppe: Billy Burns (3). Strafdoele: Burns (2).
So hulle kon nie 'n tuiswedstryd wen nie. Dit gaan erg boemerang want hulle kan maar vergeet van oorsee wen. Die Italiaanse spanne lyk ook sterker vanjaar.